17. ΑΠΟΦΑΣΗ ΥΠΟΥΡΓΩΝ ΟΙΚΟΝΟΜΙΚΩΝ ΚΑΙ ΥΓΕΙΑΣ, ΠΡΟΝΟΙΑΣ ΚΑΙ ΚΟΙΝΩΝΙΚΩΝ ΑΣΦΑΛΙΣΕΩΝ Αριθ. Φ.34α/οικ.628 της 20/27 Νοεμ. 1992 (ΦΕΚ Β 703) Συνταξιοδότηση από τον ΟΓΑ των προσώπων που εμπίπτουν στις διατάξεις του Ν.Δ. 4378/64. Έχοντας υπόψη: 1.Τις διατάξεις της παρ. 4 του άρθρ. 23 του Νόμ. 2079/1992 «Κατάργηση του Ταμείου Ασφαλίσεως Τυπογράφων και Μισθωτών Γραφικών Τεχνών, υπαγωγή των ασφαλισμένων του στην ασφάλιση του Ιδρύματος Κοινωνικών Ασφαλίσεων (ΙΚΑ) και άλλες διατάξεις» (ΦΕΚ 142). 2.Την αριθ. Υ.1540/18.9.91 απόφαση του Πρωθυπουργού και του Υπουργού Υγείας, Πρόνοιας και Κοινωνικών Ασφαλίσεων, «Ανάθεση αρμοδιοτήτων στον υφυπουργό Υγείας, Πρόνοιας και Κοινωνικών Ασφαλίσεων, Δημ. Σιούφα» (ΦΕΚ 754 τ.Β). 3.Την αριθ. 1847/1078399/1182/0001/7.8.92 απόφαση του Πρωθυπουργού και του Υπουργού Οικονομικών «Ανάθεση αρμοδιοτήτων Υπουργού Οικονομικών στους Υφυπουργούς Οικονομικών (ΦΕΚ 525/Β/92), αποφασίζουμε: 1.Στα πρόσωπα, τα οποία εμπίπτουν στις διατάξεις του Ν.Δ. 4378/1964 (ΦΕΚ 174 Α) και διαμένουν σε περιοχές κάτω των 10.000 κατοίκων, καταβάλλεται από τον ΟΓΑ η εκάστοτε προβλεπόμενη από την παρ. 3 του άρθρ. 5 του Νόμ. 4169/1961 (ΦΕΚ 81 Α) μηνιαία σύνταξη. 2.Η διαμονή, το γένος, η ηλικία, η οικογενειακή κατάσταση και το επάγγελμα των προσώπων της προηγουμένης παραγράφου αποδεικνύεται με βεβαιωτική πράξη της πλησιέστερης στον τόπο διαμονής Ελληνικής Αρχής ή Σωματείου ή Συλλόγου ή Κοινότητας ή Εκκλησιαστικής αρχής. 3.Η αναγνώριση του δικαιώματος για σύνταξη γίνεται, ύστερα από σχετική αίτηση των δικαιούχων, σε πρώτο βαθμό, με απόφαση του Προϊσταμένου του Τμήματος Συντάξεων γήρατος του Ο.Γ.Α. Σε περίπτωση έκδοσης απορριπτικής απόφασης από το αρμόδιο όργανο για την απονομή των συντάξεων, επιτρέπεται η άσκηση ένστασης από τον ενδιαφερόμενο ενώπιον του Προϊσταμένου του Κλάδου Συντάξεων. Για την αναγνώριση του συνταξιοδοτικού δικαιώματος δεν εξετάζεται η συνδρομή των προϋποθέσεων της παρ. 1 του άρθρ. 1 του Ν.Δ. 4378/1964. 4.Η καταβολή της σύνταξης αρχίζει από την 1η του μήνα κατά τον οποίο υποβάλλεται η αίτηση και διακόπτεται στο τέλος του μήνα που πεθαίνει ο δικαιούχος. Οι διατάξεις του Κανονισμού «Χορηγήσεως Συντάξεων από τον Ο.Γ.Α.» που αναφέρονται στην υπογραφή της αιτήσεως συνταξιοδοτήσεως, εφαρμόζονται ανάλογα και για τις αιτήσεις συνταξιοδοτήσεως που θα υποβάλλονται με βάση τις διατάξεις της παρούσας απόφασης. Οι αρμόδιοι κατά την παρ. 2 της απόφασης αυτής, που βεβαιώνουν για την διαμονή κ.λπ. των αιτούντων σύνταξη, υποχρεούνται να γνωρίζουν στον Ο.Γ.Α. την αναχώρηση των δικαιούχων σε τρίτη χώρα πέραν του έτους ή το θάνατό τους. 5.Η καταβολή της σύνταξης, που χορηγείται σύμφωνα με τις διατάξεις της παρούσας απόφασης, αναστέλλεται για όσο χρόνο ο συνταξιούχος διαμένει σε τρίτη χώρα περισσότερο από ένα έτος. 6.Τα πρόσωπα που συνταξιοδοτούνται σύμφωνα με τις διατάξεις της απόφασης αυτής υπάγονται στην ασφάλιση του Κλάδου παροχών ασθενείας και μητρότητας του Ο.Γ.Α., σύμφωνα με τις αντίστοιχες διατάξεις ασφάλισης των συνταξιούχων του Οργανισμού κατά της ασθένειας. 7.Ο τρόπος της καταβολής των συντάξεων γίνεται με πράξη των αρμοδίων οργάνων του Ο.Γ.Α. 8.Η απόφαση αυτή αρχίζει να ισχύει από την πρώτη του επόμενου μήνα από τη δημοσίευσή της στην Εφημερίδα της Κυβερνήσεως. Από τις διατάξεις αυτής της απόφασης προκαλείται δαπάνη σε βάρος του Κρατικού Προϋπολογισμού ύψους 86 εκατομμυρίων δραχμών περίπου για το έτος 1993 και εφεξής για κάθε έτος. Για το έτος 1992 δεν προκαλείται δαπάνη γιατί η υλοποίηση της απόφασης υπολογίζεται να αρχίσει από το έτος 1993. Για την ανωτέρω δαπάνη έχει ζητηθεί πίστωση στον Κρατικό Προϋπολογισμό ύψους 86.000.000 του ειδικού φορέα 400, ΚΑΕ 2351. 